**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.11.2018, ora 08.00 – 28.11.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 28.11.2018, ora 07.00**

**RÂURI**

**Debitele au fost în creștere, ca urmare a** precipitațiilor în curs, celor prognozate și propagării pe râurile din bazinele hidrografice: Bega, Timiș, Bârzava, Caraș, Nera, Cerna, Desnățui, Vedea, Siret, Prut, pe afluenții din bazinele inferioare ale Jiului, Oltului și Argeșului, pe cele din Dobrogea şi numai prin propagare pe cursurile mijlocii și inferioare ale Someșului, Mureșului și cursurile inferioare ale Lăpușului, Crasnei, Barcăului și Crișurilor.

Pe celelalte râuri, debitele au fost, în general, staționare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursurile superiore ale râurilor Vișeu, Iza, Tur, Crasna, Barcău, Someșul Mic, bazinele superioare ale Crișurilor, Mureșului, pe Moldova, cursul superior și mijlociu al Trotușului, cursul mijlociu şi inferior al Siretului și pe cele din Dobrogea şi mai mici (10-30% din mediile multianuale lunare) pe râurile din bazinele hidrografice: Moravița, în bazinul râului Lotru, Bârlad, Jijia, pe unii afluenţi din bazinul hidrografic Mureș (Comlod, Secaș, Râul Mare) și pe unii afluenți ai Argeșului superior (Arefu, Vâlsan, Râul Doamnei).

Formaţiunile de gheaţă existente pe unele râuri mici din centrul şi nordul Moldovei s-au menţinut fără modificări importante.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în scădere**, exceptând râurile din sud-vestul și sudul țării unde vor fi în creștere datorită precipitațiilor lichide în curs, celor prognozate și propagării.

Formaţiunile de gheaţă existente (gheaţă la maluri, năboi) vor fi în extindere şi intensificare şi vor apărea şi pe unele râuri din zonele de munte din centrul și nordul ţării.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 27.11 – 28.11.2018 a fost staţionar, având valoarea de 2500 m3/s**, sub media multianuală a lunii noiembrie (4650 m3/s).

În aval de Porţile de Fier debitele au fost în creștere pe sectorul Gruia – Corabia, staționare pe sectorul Tr. Măgurele – Călărași și în scădere pe sectorul Cernavodă – Tulcea.

**Debitul la intrarea în ţară (secţiunea Baziaş) va fi staţionar (2500 m3/s).**

În aval de Porţile de Fier, debitele vor fi în creştere pe sectorul Gruia – Giurgiu, staţionare pe sectorul Olteniţa – Călăraşi și în scădere pe sectorul Cernavodă – Tulcea.

**2.** **Situaţia meteorologică în intervalul 27.11.2018, ora 09.00 –28.11.2018, ora 06.00**

**Administraţia Naţională de Meteorologie** (A.N.M.) a emis la data de 27.11.2018, la ora 13:00, **ATENŢIONAREA METEOROLOGICĂ Nr. 71 - COD GALBEN**, conform căreia:

**-** **MESAJ 1 - COD GALBEN:** „*În intervalul 28 noiembrie, ora 02.00 – 28 noiembrie, în regiunile sudice și sud-estice vor predomina ninsorile, în general moderate cantitativ, și se va depune strat de zăpadă, local consistent. Pe arii restrânse, în special în dimineața zilei de miercuri (28 noiembrie) și cu precădere în regiunile sud-estice vor fi depuneri de gheață. Temporar vântul va avea intensificări cu viteze de 40…50 km/h, iar în estul, centrul, sudul Munteniei, în Dobrogea și în sudul Moldovei rafalele vor atinge în general 55…75 km/h, viscolind ninsoarea și determinând scăderea vizibilității sub 100 m.*”

**- MESAJ 2 - INFORMARE METEOROLOGICĂ:** „*În intervalul 28 noiembrie, ora 20.00 – 30 noiembrie, ora 10.00, în sud-estul teritoriului vântul va avea intensificări cu viteze de 45…55 km/h, temporar în jur de 60 km/h, spulberând zăpada depusă, mai ales în cursul nopții de miercuri spre joi (28/29 noiembrie) și pe parcursul zilei de joi (29 noiembrie). Vremea va deveni deosebit de rece în toată țara, astfel că temperaturile vor fi negative în majoritatea regiunilor, iar noaptea va fi ger (temperaturi sub -10 grade) în special în nordul, nord-estul și centrul țării. Notă: vremea se va menține deosebit de rece până la sfârșitul săptămânii.”*

Această **ATENŢIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ARGEŞ, BRĂILA, BUZĂU, CĂLARAŞI, CONSTANŢA, DÂMBOVIŢA, DOLJ, GALAŢI, GIURGIU, IALOMIŢA, ILFOV, OLT, PRAHOVA, TELEORMAN, TULCEA, VÂLCEA, VRANCEA şi Municipiul BUCUREŞTI (18 prefecturi) - COD GALBEN;*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi)- INFORMARE.*

**ÎN ŢARĂ**

Vremea a fost, în general, închisă, iar valorile termice s-au situat peste mediile climatologice specifice datei în centrul țării, sub acestea în est, în extremitățile de vest și de sud-est, precum și în zona deluroasă a Munteniei și în jurul acestora în celelalte regiuni. Temporar au fost precipitații în cea mai mare parte a teritoriului: în Moldova mai ales sub formă de ninsoare, la munte și în Maramureș mixte, în Transilvania predominant sub formă de ploaie, în Banat și în Crișana doar sub formă de ploaie, în timp ce în celelalte regiuni au fost ploi ziua care în special spre sfârșitul intervalului s-au transformat treptat în lapoviță și ninsoare. Cantitățile de apă au depășit izolat 10 l/mp în sudul țării. Vântul a suflat slab și moderat, iar în regiunile extracarpatice s-a intensificat treptat, cele mai mari viteze atingându-se în a doua parte a nopții în sudul și în estul Munteniei, precum și în Dobrogea, unde rafalele au fost în jurul a 65 km/h. La ora 20 era strat de zăpadă în nordul și în centrul Moldovei, unde măsura până la 23 cm (Suceava) și izolat la munte, unde măsura până la 22 cm (Ceahlău Toaca). Temperaturile maxime au fost cuprinse între -1 grad la Rădăuți, Darabani, Suceava și Târgu Neamț și 12 grade la Blaj și la Alba Iulia. La ora 06.00 se înregistrau valori termice cuprinse între -5 grade la Cotnari, Darabani, Rădăuți, Suceva și Botoșani și 5 grade la Deva și Sebeș. Pe arii restrânse în regiunile vestice, sudice și centrale a fost ceață.

***Observaţie:*** *de ieri de la ora 6 au fost în vigoare 15 atenționări cod galben pentru fenomene meteorologice periculoase imediate emise după cum urmează: 5 de CNPM pentru Muntenia, 4 de SRPV Timișoara, 3 de SRPV Craiova și 3 de SRPV Cluj-Napoca.*

**LA BUCUREŞTI**

Vremea a fost închisă. Temporar în cursul serii și în prima parte a nopții a plouat, iar vântul a suflat, în general, moderat. În cea de a doua parte a nopții ploile s-au transformat treptat în lapoviță și ninsoare, iar vântul a atins la rafală viteze în jurul a 45 km/h. Temperatura maximă a fost de 5 grade la Afumați și Băneasa și de 6 grade la Filaret. La ora 06.00 se înregistrau 0 grade la toate stațiile meteorologice.

**3. Prognoza meteorologică în intervalul 28.11.2018, ora 09.00 – 29.11.2018, ora 09.00**

**ÎN ŢARĂ**

**Vremea se va răci, astfel că temperaturile maxime vor deveni preponderent negative în est, în sud-est și în depresiuni, iar cele minime în toată țara.** Maximele vor fi cuprinse între -5 și 5 grade, iar minimele se vor situa, în general, între -13 și -3 grade. Cerul va fi mai mult noros și **temporar se vor semnala precipitații pe arii extinse în jumătatea de sud a teritoriului** și izolat în rest. Acestea vor fi mai ales sub formă de ploaie în prima partea a zilei în Banat, în sudul Crișanei și al litoralului, iar **în rest vor predomina ninsorile în general moderate cantitativ și se va depune strat de zăpadă local consistent. Pe spații mici, în special în primele ore, vor fi depuneri de gheață. Temporar vântul va avea intensificări cu viteze de 40...50 km/h, iar în estul, centrul și sudul Munteniei, în Dobrogea și în sudul Moldovei rafalele vor atinge în general 55...75 km/h, viscolind ninsoarea și determinând scăderea vizibilității sub 100 m.**

**LA BUCUREŞTI**

**Îndeosebi în prima parte a zilei va ninge, iar temporar vântul va avea intensificări, cu viteze la rafală în general de 45...55 km/h, viscolind ninsoarea și determinând scăderea vizibilității. Grosimea stratului de zăpadă nu va fi uniformă și se va situa în medie între 7 și 10 cm, izolat posibil 15 cm.** Vremea va deveni deosebit de rece; temperatura maximă se va situa în jurul valorii de -1 grad, iar cea minimă va fi de -6...-4 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate pentru data de 26.11.2018 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**Garda Naţională de Mediu – Comisariatul Judeţean Harghita** informează despre producerea unui incendiu, la data de 27.11.2018, în comuna Frumoasa, judeţul Harghita, la o hală a unui atelier de prelucrare a lemnului, ce aparţine SC PALPRODEX SRL. A fost afectată o suprafaţă de aproximativ 4000-5000 mp. I.S.U. Harghita a intervenit pentru stingerea incendiului. Se fac cercetări pentru stabilirea cauzelor producerii incendiului.

1. **În domeniul solului şi vegetaţiei**

**Administrația Națională „Apele Române” şi Garda Naţională de Mediu – Comisariatul Judeţean Bacău** informează despre producerea unei poluări accidentale a solului, la data de 27.11.2018, în jurul orei 07:30, ca urmare a unei avarii la conducta de amestec ţiţei şi apă de zăcământ, de la la Parc Vasieşti la Depozit Comăneşti, judeţul Bacău, aparţinând SC OMV Petrom SA Asset VIII Moldova Nord. S-a scurs o cantitate de circa 400 l de amestec, fiind afectat solul pe o lungime de 80 m (teren proprietate privată). S-a oprit pomparea, s-a montat o şarnieră pe conductă şi s-a acţionat pentru colectarea amestecului. Pământul infestat cu produs petrolier va fi transportat după decopertate la Staţia de Bioremediere Runcu. Nu au fost afectate cursuri de apă.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 26.11.2018-27.11.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 DIRECȚIA DE COMUNICARE ȘI RESURSE UMANE